༄༅། །ཉམས་མྱོང་བདུད་རྩི་ཐིག་པ།
རྡོ་རྗེ་རྒྱ་མཚན་གསུང་།
༄༅། །རྗེ་བཙུན་བླ་མ་གོང་མ་རྣམས་ལ་ཕྱག་འཚལ་ལོ། །རྒྱལ་པོའི་ཆོས་བདག་གིས་བརྗོད་པར་བགྱི། །དགོན་པའི་རྒྱལ་པོ་རང་ཡུལ་སྤང་པ་ཡིན། །འཁོར་གྱིས་རྒྱལ་པོ་ཡན་ལག་རྣམས་ལྔ་ཡིན། །ལྟ་བའི་རྒྱལ་པོ་ཕྱོགས་ལྷུང་བྲལ་བ་ཡིན། །ཏིང་འཛིན་རྒྱལ་པོ་དམིགས་བརྟན་བྲལ་བ་ཡིན། །སྤྱོད་པའི་རྒྱལ་པོ་བྱ་མེད་ལྷག་པ་ཡིན། །རྒྱུད་ཀྱི་རྒྱལ་པོ་བྱ་བ་བཏང་བ་ཡིན། །མན་ངག་རྒྱལ་པོ་ཞེར་འཛིན་བྲལ་བ་ཡིན། །ཡེ་ཤེས་རྒྱལ་པོ་རང་སྣང་ལྷུན་གྲུབ་ཡིན། །ཐབས་ཀྱིས་རྒྱལ་པོ་བྱ་བྲལ་རྫོགས་པ་ཡིན། །འབྲས་བུའི་རྒྱལ་པོ་སྤང་ཐོབ་བྲལ་བ་ཡིན། །སེམས་ཉིད་ཅི་བཞིན་ནམ་མཁའི་རང་བཞིན་ལ། །མ་བཅོས་བློ་བཞག་མ་ཡེངས་ཁ་ནར་ཟད། །འཛིན་བྲལ་གཉིས་སུ་མེད་པའི་བདག་ཉིད་ལ། །གཉིས་སུ་འཛིན་པའི་རྣལ་འབྱོར་ཐང་རེ་ཆད། །ཉི་མའི་དབྱིངས་ལྟར་བྱིང་རྒོད་མ་དམིགས་ལ། །བྱིང་རྒོད་གཉེན་པོས་བཅོས་པ་ཉོན་རེ་མོངས། །བདག་ཉིད་ཆོས་ཉིད་ལྷུན་གྲུབ་དམིགས་བྲལ་ལ། །དམིགས་དང་བདག་ཏུ་རྟོགས་པ་ཤ་རེ་ཡ། ཁམས་གསུམ་ཡེ་ནས་ཆོས་ཉིད་ངོ་བོ་ལ། །འཁོར་བ་དེར་འཛིན་འཇིགས་པའི་སྐྱི་རེ་ཕུང་། །རང་སེམས་རྒྱལ་པོ་སངས་རྒྱས་ལྷུན་གྲུབ་ལ། །གཞན་ནས་ཐོབ་འདོད་ནམ་མཁའ་མཐོས་འཇལ་འདྲ། །སེམས་ཉིད་མ་འདྲེས་ཡོངས་རྫོགས་མཐའ་བྲལ་ལ། །ཕྱོགས་འཛིན་ཞེ་འདོད་ལྟ་བས་ནམ་མཁའ་བལྟད（དཔྱོད）། །དེ་བས་རྣལ་འབྱོར་བུམ་ནང་མར་མེ་བཞིན། །རང་སེམས་རྒྱལ་པོ་མེ་ལོང་ཉིད་ལ་གཟིགས། །དེ་ལྟའི་སྣོད་ལྡན་རྣལ་འབྱོར་ཆེན་པོ་དཔེ། །ལུས་ཉིད་བཅོས་པ་མེད་པར་ལྷུག་པར་བཞག །ངག་ཉིད་སྔགས་བརྗོད་ག་ཞའི་རྗེས་མི་འགྲོ །འཇིག་རྟེན་འཆལ་ཚིགས་སྨྲ་བའི་རྗེས་མི་བཏང་། །སེམས་ཉིད་རྡོ་རྗེ་མ་ཡེངས་བསམ་དང་བྲལ། །ཆོས་ཉིད་རིག་པའི་རྫོང་ཆེན་མཁར་ནང་ནང་ནས། །བྱང་ཆུབ་སེམས་ཉིད་བདེ་ཆེན་གཞལ་ཡས་པ་ལ། །འགྲོ་བ་རིག་དྲུག་དགྲ་དཔུང་མང་པོའི། །བདག་ཏུ་འཛིན་པའི་མདུང་རྩེ་ལག་ཆར་ཐོག །གཟུངས་དང་འཛིན་པ་གཉིས་ཀྱིས་འཁོར་གསུམ་བཏག །དུག་གསུམ་བསྐྱིལ་བའི་ཕུབ་ཆུང་གོན་ནས་ཀྱང་། །ཡིད་བཞིན་ནོར་ལྟར་དཀོན་པའི་རྫོང་ལ་རྒོལ། །གཉིས་སུ་མེད་པའི་ཡེ་ཤེས་ཆེན་པོ་ཡིས། །མྱེའི་ཤིང་བཞིན་རྣམ་དག་དགྲ་དཔུང་རྣམས། །དབང་དུ་བསྡུས་ལྟེ་གཏན་དུ་བརླག་པར་བྱ། དཔེར་ན་འཁོར་ལོ་བསྒྱུར་བའི་རྒྱལ་པོའི་ཚུལ། དེ་ལྟའི་དོན་ལྡན་རྣལ་འབྱོར་པ། རྟག་དང་ཚོར་བ་འདི་ལྟར་འབྱུང་། །བྱ་བ་བཏང་བའི་སྐྱེས་བུ་བཞིན། །འདོད་པ་ཡི་ཡོན་ཏན་རྣམས་ལྔ་ཡང་། །རྟག་དཔྱད་མ་བྱས་དེར་འཛན་བྲལ། །སྒོ་ལྔ་རང་གསལ་འགགས་པ་མེད། །སྣང་བ་ཆོས་དབྱིངས་འགྱུར་མེད་ཉམས། །ནམ་མཁའ་དྭངས་བའི་ཀློང་ན་བདེ། ཁྱུང་ཆེན་མཁའི་ལྡིང་ཉམས་སུ་བདེ། །སྤྲོ་བསྡུ་རྩོལ་བྲལ་ངང་ལ་བདེ། །བཅོ་ལྔ་ཟླ་གསལ་ཀློང་ན་བདེ། །རང་རིག་བདེ་གསལ་མི་རྟོགས་ཉམ། །དེར་འཛིན་བྲལ་བ་ཤིན་ཏུ་བདེ། །ཞེར་འཛིན་མེད་པའི་ལྟ་བ་མེད། །རིག་པ་གཏད་སོ་བྲལ་བ་བདེ། །བྱང་ཆུབ་སེམས་ཀྱི་ཀློང་དཀྱིལ་ན། །རང་བྱུང་རིག་པའི་ཡེ་ཤེས་བདེ། །རིག་པ་ཕྱོགས་འཛིན་བྲལ་བ་བདེ། །ཆགས་སྡང་བྲལ་བའི་སྤྱོད་པ་བདེ། །ཞེར་འཛིན་མེད་པས་ཤིན་ཏུ་བདེ། །དོན་ལྡན་ཟས་ནོར་མེད་ན་བདེ། །ཞེན་མེད་ཆོས་སྐུའི་ཀློང་ན་བདེ། །རྒོན（དཔྱོད）་པ་རང་གསལ་ཀློང་ན་བདེ། །གོལ་ས་ཆོད་པའི་ཆོས་པ་བདེ། །ཉམས་རྟོག་ཞེན་མེད་ལྷུན་གྲུབ་བདེ། །ཆོས་བརྒྱད་བྲལ་བ་ཀློང་ན་བདེ། །སྐུར་འདེབས་འཕྱར་ཀ་མེད་ན་བདེ། །རང་སེམས་གདམ་ངག་ཀློང་ན་བདེ། །འབྲས་བུ་རང་སེམས་རྒྱལ་པོ་བདེ། །ཐོབ་བྱ་ཡུལ་དུ་མི་རེ་བདེ། །བདེ་བ་ཉེ་ཤུ་རྩ་གཉིས་ཀྱིས། །ཡུལ་ལྔ་ཡེ་ཤེས་ལྷུན་གྲུབ་ནས། །རྣལ་འབྱོར་ནར་ཕྱིན་རྩལ་རྫོགས་སྟེ། ཁྱུང་དང་སེང་གེའི་བུ་བཞིན་དུ། །དུས་གསུམ་སངས་རྒྱས་མ་ལུས་དང་། །ཡུལ་གཅིག་ལྷུན་གྱིས་གྲུབ་པར་ཤོག །
འཁོར་བའི་དུས་ན་མ་རིག་པ་གཞན་ནས་འོངས་ཏེ་བཀག །རིག་པ་གཞན་དུ་སོང་བའི་སྒྲིབ་པ་མེད། །མྱ་ངན་ལས་འདས་པའི་དུས་ནའང་མ་རིག་སོང་ཞིང་དྭངས་ས་མེད། རིག་པ་འོངས་སྟེ་རྒྱལ་པའང་མེད། །དེ་བས་ཐམས་ཅད་ངོ་བོ་རྟོག་དཔྱོད་དང་བྲལ་བ་ནི་ངོ་བོ་ཉིད་ཀྱིས་སྐུའམ། །རྫོགས་པའི་སྤྱིར་ཆིབ（དཔྱོད）་ཀྱིས་སའམ། །སྣང་གསལ་ཡེ་འཕྱོའི་（དཔྱོད）པ་ཏིའམ། རང་རིགས་ཕྱོགས་བྲལ་གྱི་རང་བྱུང་ཡེ་ཤེས་སམ། ལྷུན་གྱི་གྲུབ་པའི་འབྲས་བུ་ཞེས་བྱའོ། །འགྲོ་དྲུག་རིག་པར་ལྷུན་གྱིས་གྲུབ་ནའང་། །བརྩེ་བ་ཆེན་པོའི་གཞུང་བཞིན་ནོ། །མཉམ་ཉིད་ངང་ལ་གཏང་གཞོག་མེད་ནའང་། །དཀར་པོའི་ཆོས་སྤྱད་རྒྱུན་མི་ཆད་པར་མཛོད། །བསྲུང་བྱ་བསྲུང་བྱེད་མེད་པར་ལྷུང་གྱུར་ཡང་། །ཉེས་སྤྱོད་ཕྲ་བའང་གཡག་རྔ་བཞིན་དུ་འཛེམ། །དགོངས་པ་གཟའ་གཏད་མེད་པ་ནམ་མཁའི་བཞིན། །ཐུགས་རྗེ་ཕྱོགས་རིས་མེད་པ་ནམ་མཁའ་བཞིན། །དགོངས་པ་ཉམས་ལེན་དཔོག་པར་མི་ནུས་ཀྱང་། །སྲིད་པར་ཞུས་ཀྱང་ཟད་མེད་དོན་ཆེན་ལྡན། །དེ་ལྟའི་དོན་ལྡན་བླ་མ་དམ་པ་ལ། །སྣོད་བཅུད་འཛིན་པའི་སྐྱེས་བུ་མཆོག་ཉིད་བས། །ཡོན་ཏན་ཀུན་དང་ལྡན་པའི་བླ་མ་ནི། །མཉེས་པ་གསུམ་གྱི་རབ་ཏུ་མགུ་བྱས་སྟེ། །དམ་པས་ལྟ་སྤྱོད་བྷཻ་གསུམ་རིམ་བཞིན་བསྟན། །རྫོགས་ཆེན་ལྟ་བ་ཁ་འབྱམས་ནི། ཞེས་པ་ལ་སོགས་པ༝༝༝༝ མ་རྫོགས་ཡོངས་རྫོགས་ཀྱིས་དོན་མངོན་དུ་གྱུར་པ་ལ་ཚིག་གིས་བརྗོད་པ་ཙམ་ལེན་པའི་ཞེ་ལ་འཛིན་པ་ཉུལ་ཙམ་ཡང་མེད་པ་ན་འབྱམ་པའོ། །དཀོན་མཆོག་གསུམ་ལ་ཕྱག་འཚལ་ལོ། །དེ་བཞིན་གཤེགས་པའི་དམ་པའི་ཆོས་གནས་པའི་ཐ་མ་ཞེས་བྱའོ། །
རྒྱུ་ཤེས་པའི་མཚན་ཉིད། རྐྱེན་འཇུག་པའི་མཚན་ཉིད། འབྲས་བུ་མཐར་ཕྱིན་པའི་ངོ་བོའི་མཚན་ཉིད། ཆོས་མི་ཟིན་པའི་རྒྱུ་དྲུག །སྣོད་བཞི་ཡོད་སྐད། །རྒྱུ་དྲུག་ནི་གང་ཞེ་ན། མྱ་ངན་ཡིད་ལ་བྱེད་པ་དང་། མི་རྒ་བ་ལ་སོགས་སྤང་། བྲིས་པ་ཡིད་ལ་བྱེད་པ་དང་། ཚོངས（དཔྱོད）་སེམས་ལ་སོགས་པ་སྤངས། འདོད་ཆགས་ཡིད་ལ་བྱེད་པ་དང་། འདོད་པའི་འདོད་པ་ལ་སོགས་པ་སྤངས། སློབ་དཔོན་ལ་དད་ལ་ཆོས་ལ་མི་དད་པ་དང་། དངོས་སུ་སློབ་དཔོན་དང་ཆོས་གཉིས་ལ་མི་དད་པ་དང་། རྣམས་བཞག་ལ་སོགས་སྤངས།
སྣོད་བཞི་ནི་གང་ཞེ་ན། ཁ་སྦུབ་པ་དང་། ཞབས་རྡོལ་དང་། གཞོག་རལ་དང་། དུག་ཅན་ནོ། ༈ །སྣོད་ཁ་སྦུབ་པའི་སྐྱོན་ནི། གཞི་དད་པ་ཡིན་པས། ཡང་ནས་ཡང་དུ་དད་པའི་ཤེས་རབ་ཀྱིས་བསལ་དགོས། །སྣོད་ཞབས་རྡོལ་བའི་སྐྱོན་ནི། ཡང་ནས་ཡང་དུ་བསམ་པའི་ཤེས་རབ་ཀྱིས་བསལ་དགོས། སྣོད་གཞོག་རལ་བའི་སྐྱོན་ནི། བརྩོན་འགྲུས་ཀྱི་ཤེས་རབ་ཀྱིས་བསལ་དགོས། སྣོད་དུག་ཅན་ནི། སྔགས་དང་མཚན་ཉིད་བསྲེས་པ་ལ་སོགས་པ་སོ་སོར་རྟོགས་པའི་ཤེས་རབ་ཀྱིས་བསལ་དགོས། །གསང་སྙིང་ལས། སྐབས་འདིར་ཟུར་ལུགས་ཀྱིས་གསང་སྔགས་ལ་བཤད་པ་ཉེས་པའི་སྐྱོན་བརྒྱད་སྟེ། གསང་སྔགས་དང་མཚན་ཉིད་སྦྲེལ་ནས་བཤད་ན། གསང་སྔགས་མཚན་ཉིད་ཀྱིས་དོན་ལ་གོ་བས་རྔོ་ཐོག་པ་ན་བབ་ཀྱིས་བཤད་པ་དང་། ཡོ་ག་ཕྱི་ནང་བསྲེས་ནས་བཤད་ན། བསྙེན་བསྒྲུབ་ཀྱིས་དོན་ལས་གོ་བས་ན། འབྲོག་འཆོས（དཔྱོད）་པའི་བཤད་པ་དང་། མངོན་པར་རྟོགས་པའི་གོ་རིམ་སྡེབ་མ་ཤེས་ན། བདུད་རྩི་རོ་ཉམས་ཀྱིས་བཤད་པ་དང་། རྒྱུད་འཁྲུག་པའི་དོན་བཤད་མ་ཤེས་ན། རིན་པོ་ཆེ་ཙར་འཆོལ་བའི་བཤད་པ་དང་། མི་མཐུན་པའི་ཚིགས་དོན་སྡེབ་མ་ཤེས་ན། ཤེས་རབ་ལོང་བའི་བཤད་པ་དང་། རྟོག་གེ་བའི་ཐེམ་གྱིས་གོག་སིལ་མ་ཤེས་ན། མཛངས་པ་ལྕེ་རྟུམ་གྱིས་བཤད་པ་དང་། འབྲེལ་ཚུལ་རྣམས་པ་གཉིས་བཤད་མ་ཤེས་ན། རང་དགའ་ཡུག་པའི་བཤད་པ་དང་། །སྤྱི་དང་ཁྱད་པར་གྱིས་དགོས་ཆེད་མེད་ན། དོན་ཕྱལ་བའི་བཤད་པ་དང་བརྒྱད་དོ། བཤད་ཚུལ་མ་ནོར་བ་གསུམ་སྟེ། ལྟ་བ་གལ་འགེགས་ཀྱིས་བཤད། དམ་ཚིག་རྣམས་གྲངས་ཀྱིས་བཤད། ཕྲིན་ལས་མཆོག་བསྡེབ་ཀྱིས་བཤད་པ་དང་གསུམ་མོ། ༈ །དམ་པས་འདི་དགུའི་གྲུབ་མཐའ་ལོགས་སུ་མི་དགོས་སྟེ། ཐེག་པ་དགུའི་ལྟ་བ་ལ་བདག་འཛིན་བཅས་ཁོ་ནའོ་གསུངས། ལམ་པའི་ནང་ན་ཡང་འདི་དག་གིས་ལྟ་བ་མང་གསུང་། དམ་པས་འདིའི་མུ་རྟག་ཀུན་སངས་རྒྱས་ཀྱིས་བསྟན་པ་རྒས་པའི་ནུབ་པའི་དུས་ནའང་འབྱུང་། སྟོན་པའི་སྔོན་དུ་ཡང་འབྱུང་གསུང་། ༈ །དཔེར་དེ་བཞིན་དུ། རྒན་མོ་རྒས་ཤིང་འཁོགས་པ་ལྟར། ཡོ་སྐོལ་བྱང་ཆུབ་ཀྱིས་སེམས་རིན་པོ་ཆེའི་བཅུད་དང་བྲལ། འབྱོར་པ་ཐ་དག་དང་བྲལ་བ་ལྟར། འཕགས་པའི་བཀོར་བདུན་ལ་སོགས་པ་ཆོས་ཐམས་ཅད་ཀྱིས་དཔོན། བརྩེ་བ་སུ་ཡང་མེད་པ་ལྟར། ཡང་དག་པའི་དགེ་བའི་བཤེས་གཉེན་རྣམས་དང་བྲལ་ཞིང་། མི་རྒོ་བའི་བཤེས་གཉེན་གྱིས་དབང་དུ་སོང་། ཚུར་མི་སྟུགས（དཔྱོད）་པ་ལྟར། ལུས་ངག་ཡིད་གསུམ་མི་གནས་ངན་ལེན་ཐམས་ཅད་ལ་མངོན་པར་སྤྱོད། ཟས་དང་སྐོམ་དང་གོས་དང་བྲལ་བ་བཞིན། སྔོན་དུ་ཚོར་མ་བསགས་པའི་དབང་གིས། ད་ལྟར་དད་པ་དང་། འདུན་པ་དང་། གུས་པ་དང་། བཟོད་པ་དང་། བརྩོན་འགྲུས་དང་། ཚུལ་ཁྲིམས་དང་། བསམ་བསྟན་ལ་སོགས་པས་དབེན། དྲི་མི་ཞིམ་པ་རྒྱང་རིང་དུ་བྲོ་བ་ལྟར། འཆལ་པའི་ཚུལ་ཁྲིམས་དང་བཅས་པས། དམ་པ་རྣམས་དང་འཕྲད་མི་བཟོད། །དུས་ནི་ལོ་ལྔ་སྟོང་ངོ་། ཞེས་ལུང་དག་ལ་གསུངས་ཏེ། ལོ་ལྔ་བརྒྱའི་དབང་དུ་བྱས་ལ་ཕྱེད་ཕྱེད་དུ་བཅད་ན་ལྔ་བརྒྱ་ཕྲག་བཅུར་འགྱུར་རོ། །
དེ་ལ་རེ་ཞིག་ལེའུ་བཅུ་སྟེ། བཅུ་དེ་ཡང་མདོ་ལས། ཐོག་མར་ཁོང་དུ་ཆུད་པའི་ལེའུ་དང་། བསྒྲུབ་པའི་ལེའུ་དང་། ལུང་གི་ལེའུ་དང་གསུམ་མོ། །དེ་ལ་ཁོང་དུ་ཆུད་པའི་ལེའུ་ལ་ཡང་རྣམ་པ་གསུམ་དུ་དབྱེ་སྟེ། དགྲ་བཅོམ་པའི་ལེའུ་དང་། ཕྱིར་མི་འོང་བའི་ལེའུ་དང་། རྒྱུན་དུ་ཞུགས་པའི་ལེའུའོ། །
བསྒྲུབས་པའི་ལེའུ་ལའང་རྣམ་པ་གསུམ་སྟེ། ལྷག་མཐོང་གིས་ལེའུ་དང་། ཏིང་འཛིན་གྱིས་ལེའུ་དང་། ཚུལ་ཁྲིམས་གྱིས་ལེའུའོ། །ལུང་གི་ལེའུ་རྣམ་པ་གསུམ་དུ་དབྱེ་སྟེ། ཆོས་མངོན་པའི་སྡེ་སྣོད་དང་། མདོ་སྡེའི་སྡེ་སྣོད་དང་། འདུལ་བའི་སྡེ་སྣོད་དང་ལེའུ་དགུ་དང་། ཐ་མ་རྟགས་ཙམ་འཛིན་གྱི་ལེའུ་དང་བཅུར་འགྱུར་རོ། །དེ་ལ་ལེའུ་རེ་རེ་ལའང་ལོ་བརྒྱ་རེ་ཐོག་སྟེ། དེ་ལྟར་ལྔ་སྟོང་དུ་འགྱུར་རོ། །དེ་ལ་ལྔ་བརྒྱ་དང་པོ་དགྲ་བཅོམ་པ་མང་པོ་འབྱུང་ངོ་། །ལྔ་བརྒྱ་པ་གཉིས་བ་ལ་ཕྱིར་མི་འོང་ཙམ་ལས་མི་འབྱུང་། འབྲས་བུ་འོག་མ་ཀུན་འབྱུང་བར་དོན་གྱི་གསལ། དེ་ཚེ་དགྲ་བཅོམ་པ་མི་འབྱུང་ངོ་། ལྔ་བརྒྱ་གསུམ་པ་ལས་རྒྱུན་དུ་ཞུགས་པ་ཙམ་ལས་མི་འབྱུང་། ལྔ་བརྒྱ་བཞི་པ་ལ་གཙེར་ལྷག་མཐོང་བསྒོམ་འབྱུང་ངོ་། །ལྔ་བརྒྱ་ལྔ་པ་གཙེར་ཏིང་ངེ་འཛིན་བྷཻ་ས་འབྱུང་ངོ་། །ལྔ་བརྒྱ་དྲུག་པ་ལ་གཙེར་ཚུལ་ཁྲིམས་མི་ཞིག་པར་བསྲུང་བ་འབྱུང་ངོ་། །དེའི་ཚེ་ན་གོང་མ་ཀུན་མི་འབྱུང་ངོ་། །ལྔ་བརྒྱ་བདུན་པ་ལ་ཆོས་མངོན་པ་མ་ནུབ་ཅི་སྤྱོད་པ་ཙམ་འབྱུང་ངོ་། །ལྔ་བརྒྱ་བརྒྱད་པ་ལ་མདོ་མ་ནུབ་ཅིང་སྤྱོད་པ་ཙམ་འབྱུང་ངོ་། །ལྔ་བརྒྱ་དགུ་པ་ལ་འདུལ་བ་མ་ནུབ་ཅིང་སྤྱོད་པ་ཙམ་འབྱུང་ངོ་། །ལྔ་བརྒྱ་བཅུ་པ་ལ་རྟག་ཙམ་འཛིན་པ་སྟེ། །ཅིའི་ཕྱིར་རྟག་ཙམ་འཛིན་ཞེ་ན། སྒྲ་བྱེ་བྲག་པ་ཙམ། ཆོས་གོས་ལུས་ལ་འཛིན་པ་ཙམ། འཛུབ་མོ་ལ་བཀྲི་བ་ཙམ་གྱིས་དགེ་སློང་ཞེས་བརྗོད་པར་བྱའོ། །དགེ་བ་རླབས་པོ་སྤྱོད་པའམ། སྡོམ་པ་དམ་པོར་བསྲུང་བ་ནི་མི་མངའ་བའི་ཕྱིར་རྟག་ཙམ་གྱིས་ལེའུ་སྟེ། ལྔ་བརྒྱ་བཅུ་པ་ཉིད་ལ་ལྔ་བརྒྱ་སློབ་དཔོན་མེད་པར་གྱུར་ན་ནི། །དངོས་གྲུབ་ཐོབ་པར་མི་འགྱུར་བས། །སློབ་དཔོན་མཚན་ཉིད་བཤད་པར་བྱ། །ཡེ་ཤེས་སྙིང་པོ་ཁྱོད་ཉོན་གཅིག །བརྟེན་ཞིང་དུལ་བའི་བློ་གྲོས་ལྡན། །བཟོད་ལྡན་དྲང་ཞིང་གཡོ་སྒྱུ་མེད། །གསང་སྔགས་རྒྱུད་ཀྱིས་སྦྱོར་ཤེས་པ། །དཀྱིལ་འཁོར་བྲི་བའི་ལས་བྱའོ། །དེ་ཉིད་བཅུ་ནི་ཡོངས་ཤེས་ཤིང་། །སེམས་ཅན་ཀུན་ལ་མི་འཇིག་སྦྱིན། །ཐེག་པ་མཆོག་ལ་རྟག་དཀའ་བས། །དེ་ནི་སློབ་དཔོན་ཡིན་ཞེས་གསུང་། །ཞེས་གསུངས། དཔེར་ན་དེ་ལྟ་བུ་དེ་ལ་སངས་རྒྱས་ཀྱིས་འདུ་ཤེས་ངེས་པར་བཞག་དགོས། དེ་གོང་དུ་ཞིབ་ཏུ་བརྗོད་པར་ལྟར། སངས་རྒྱས་དང་བྱང་ཆུབ་སེམས་དཔའ་དང་། འཕགས་པ་དགྲ་བཅོམ་པ་དང་། རིག་འཛིན་གྱིས་པ་ས་རྣམས་དང་། སྦྱོར་ལམ་པ་རྣམས་དང་། ཚོགས་ལམ་པ་རྣམས་དང་ཡང་མཇལ་བའི་སྐལ་པ་བྱེད་པའི་བདག་ཉིད་ལྟ་བུ་ལ། ད་ལྟ་དངོས་སུ་ཚེ་འདི་ཉིད་ལ་སངས་རྒྱས་ཐོབ་པར་མཛད་མཛད་ཅིང་། འཁོར་བའི་གནས་འདི་ཉིད་ཡེ་ནས་ལྷུན་གྱིས་གྲུབ་པའི་བདག་ཉིད་དུ་སྟོན་པར་མཛད་པའི་བླ་མ་དེ། ཅིའི་ཕྱིར་ཡང་དག་པར་རྫོགས་པའི་སངས་རྒྱས་མ་ཡིན། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཡང་དེ་བས་ལྷག་པའི་ཐུགས་རྗེའི་ཤེས་རབ་མངའ་བའམ། སངས་རྒྱས་ཀྱིས་རང་བཞིན་ནི། ཤེས་རབ་དང་སྙིང་རྗེ་གཉིས་ལས་གཞན་ལ་ཡོད་དམ། དེ་ལྟ་བདེན་མོད་འོན་ཀྱང་བླ་མ་འདི་ལ་མཚན་དང་དཔེ་བྱད་མེད་སྙོམ་ན། མཚན་དང་དཔེ་བྱད་ལྷ་དང་མིའི་འཁོར་ལོ་བསྒྱུར་བ་ཙམ་ལ་དགོས་པ་ཡིན་གྱིས། གདུལ་བྱ་གྷ་ལ་ནི་བྱ་དང་། རི་བོང་དང་། རྔོན་པ་དང་། སྨད་འཚོང་དུ་བསྟན་པ་ཡོད་དོ། དེའི་ཕྱིར་མཚན་དང་དཔེ་བྱད་བརྟག་ཏུ་མི་བཏུབ་བོ། ༈ ཡང་ན། བླ་མ་མཚན་དེས་དང་སྟོབས་དང་མི་འཇིག་པ་ལ་སོགས་པ་མངའ་ན་ཡང་། འོ་སྐོལ་སྒྲིབ་པ་གཉིས་ཀྱིས་ལིང་ཐོག་གིས་བསྒྲིབ་པས། མཐོང་བའི་སྐལ་བ་མེད་པ་ཉི